OKRESNÁ PROKURATÚRA PREŠOV 
Masarykova 16, 080 97 Prešov	

Číslo: 2 Pv 128/16/7707	Prešov  25.07.2016
EEČ: 2-58-230-2016

U Z N E S E N I E

Trestná vec:	obv. XXXXX 
Trestný čin:	Prečin Krádež podľa § 212 odsek 2 písmeno d Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

Rozhodol: 	prokurátor Okresnej prokuratúry Prešov

Podľa § 220 odsek 1 Trestného poriadku schvaľujem zmier uzavretý medzi:
obvineným: 
1.	XXXXX
dátum narodenia: XXXXX
miesto narodenia: XXXXX 
trvalé bydlisko: XXXXX
väzba: nie
a
poškodenou:  
1.	XXXXX 
sídlo: XXXXX, XXXXX XXXXX, XXXXX
Obsahom zmieru je:
Výška nahradenej škody alebo škody, na náhradu ktorej sa obvinený zaviazal: 159,75,- € 
Peňažná suma určená na všeobecne prospešné účely: 200,- € 
Konkrétny adresát peňažnej sumy určenej na všeobecne prospešné účely: Fakultná nemocnica s poliklinikou J. A. Reimana, Hollého číslo 14, 081 81 Prešov, IČO: 006 105 77
Suma odovzdaná štátu na peňažnú pomoc obetiam trestnej činnosti: 100,- € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného    
1.	XXXXX
dátum narodenia: XXXXX
miesto narodenia: XXXXX 
trvalé bydlisko: XXXXX
väzba: nie
ktorý je trestne stíhaný pre trestný čin:
- Prečin Krádež podľa § 212 odsek 2 písmeno d Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

realizované policajtom Obv.odd. PZ Lipany pod spisovou značkou ORP-56/LI-PO-2016.

na tom skutkovom základe, že: 
- dňa 19.12.2015, z lesného pozemku v katastrálnom území obce Krásna Lúka, okres XXXXX, z parcely číslo C-KN číslo XXXXX, z lesného pozemku číslo XXXXX, z časti lesa zvanej „Pastyrská“, bez povolenia na výrub drevnej hmoty motorovou pílou ktorú si so sebou za týmto účelom priniesol spílil deväť kusov stromu druhu Smrekovec opadavý („Larix decidua“) o celkovom objeme 4,96 m3 drevnej hmoty, tieto následne narezal na tzv. metrovicu a poukladal v lese na hromadu, pričom však bol prichytený hliadkou policajného zboru, čím takto spôsobil  XXXXX škodu v sume 159,75,- €. 
 
Odôvodnenie:

Poverený príslušník Obvodného oddelenia Policajného zboru v Lipanoch (ďalej len „policajt“), uznesením sp. zn. ORP-56/LI-PO-2016 z 28.04.2016, podľa § 206 ods. 1 Trestného poriadku vzniesol XXXXX obvinenie pre prečin krádeže v štádiu pokusu §§ 14 ods. 1 k 212 ods. 2 písm. d) Trestného zákona, ktorý obvinený spáchal tak, ako je to uvedené vo výrokovej časti tohto uznesenia.
	
Podľa § 220 ods. 1 Trestného poriadku, v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom a
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci, pričom schváliť zmier podľa odseku 1 nemožno, ak
a)   trestným činom bola spôsobená smrť osoby,
b)	je vedené trestné stíhanie pre korupciu, alebo
c)	je vedené trestné stíhanie proti verejnému činiteľovi alebo zahraničnému verejnému činiteľovi pre trestný čin spáchaný v súvislosti s výkonom ich právomoci a v rámci ich zodpovednosti.

Podľa § 215 ods. 1, písm. g) Trestného poriadku prokurátor zastaví trestné stíhanie, ak sa schváli zmier medzi obvineným a poškodeným.

Preskúmaním kompletného vyšetrovacieho spisu číslo ORP-56/LI-PO-2016, ako i príslušného spisového materiálu z mediačného konania sp. zn. 1M/10/2016 som zistil, že u obv. XXXXX sú splnené všetky zákonom stanovené podmienky na uplatnenie postupu podľa § 220 a nasl. Trestného poriadku. 

Za prečin krádeže v štádiu pokusu §§ 14 ods. 1 k 212 ods. 2 písm. d) Trestného zákona, trestný zákon ustanovuje v osobitnej časti trest odňatia slobody v trvaní až na dva roky, a teda horná hranica zákonom ustanovenej trestnej sadzby zaň, päť rokov neprevyšuje.

Obv. XXXXX, a rovnako tak splnomocnený zástupca poškodeného XXXXX s postupom podľa ustanovenia § 220 a nasl. Trestného poriadku, a teda s uzavretím a schválením zmieru vyslovili na mediačným konaní vykonanom na Okresnom súde Prešov dňa 07.07.2016 výslovný súhlas, o čom svedčia listinné podklady doložené do vyšetrovacieho spisu z predmetného mediačného konania sp. zn. 1M/10/2016.

Obv. XXXXX, ako v priebehu vyšetrovania, tak v priebehu mediačného konania, po zákonnom poučení o možnosti uzavretia zmieru s takýmto postupom výslovne súhlasil, pričom obvinený zároveň výslovne vyhlásil, že spáchal skutok, pre spáchanie ktorého mu bolo v tomto trestnom konaní vznesené obvinenie, svoje konanie detailne opísal a oľutoval, kde z vyšetrovacieho spisu, a ani z podkladov zabezpečených v priebehu mediačného konania nevyplývajú žiadne odôvodnené pochybnosti o tom, že jeho vyhlásenie o vine nebolo vykonané slobodne, vážne a zrozumiteľne (viď. obsah vyšetrovacieho spisu číslo ORP-56/LI-PO-2016 a podklady zabezpečené v mediačnom konaní sp. zn. 1M/10/2016). 

Poškodenému, XXXXX bola škoda ktorú si v tomto trestnom konaní uplatnil, t. j. suma 159,75,- € v plnej výške, dňa 09.05.2016 uhradená, o čom svedčí poštový poukaz na účet zo dňa  09.05.2016 číslo 35396 zabezpečený v priebehu skráteného vyšetrovania (č. l. 101 vyšetrovacieho spisu). 
		
Obv. XXXXX zložil na účet prokuratúry SK 2281800000007000063273, Štátna pokladnica, VS: 35816 peňažnú sumu vo výške 200,- €, kde polovicu z tejto sumy, sumu 100,- € určenú na všeobecne prospešné účely sa rozhodli poukázať XXXXX. 

Obv. XXXXX nebol pred spáchaním tejto krádeže súdne trestaný, o čom svedčí Odpis registra trestov GP SR z č. l. 102 vyšetrovacieho spisu. Obv. XXXXX nemá podľa výpisu z Ústrednej evidencie priestupkov záznam o spáchanom priestupku (č. l. 103 vyšetrovacieho spisu). Obv. XXXXX je v mieste svojho trvalého bydliska, charakteristika obce na č. l. 104 vyšetrovacieho spisu hodnotený kladne, kde vážnejšie prehrešky v jeho správaní zaznamenané neboli. Podľa týchto správ z miesta bydliska obvinený Komisiou na ochranu verejného poriadku riešený nebol. Obv. XXXXX teda viedol pred spáchaním tohto trestného činu riadny život, kde s ohľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery som dospel k záveru, že takýto spôsob rozhodnutia je dostačujúci. 

S poukazom na splnenie všetkých taxatívne uvedených podmienok v ustanovení § 220 ods. 1, ods. 2 Trestného poriadku som rozhodol tak, ako je to obsiahnuté vo výrokovej časti tohto uznesenia a trestné stíhanie proti obv. XXXXX som zastavil. 
Poučenie:
Proti tomuto uzneseniu prokurátora rozhodujúceho vo veci v prvom stupni sťažnosť nie je prípustná, keďže podanie sťažnosti zákon výslovne nepripúšťa (§ 185 ods. 2 Trestného poriadku a § 215 ods. 6 Trestného poriadku). 

JUDr. Jozef Kočan 
prokurátor